
Amcan y traethawd hwn yw cyflwyno’r maes dysgu iaith i oedolion fel ymagwedd tuag at gynllunio caffael iaith a throsglwyddo iaith yng nghyd-destun dwy iaith leiafrifol; y Gymraeg yng Nghymru a’r Wyddeleg yn Iwerddon. 

Wrth gynnig cyd-destun i’r cymunedau ieithyddol yma, trafodir sefyllfa bresennol y ddwy iaith a’r ymdrechion i’w hadfywio wedi cyfnodau o ddirywiad.  Bydd y traethawd yn cymharu datblygiadau’r ddwy iaith ochr yn ochr gan adnabod sut maent wedi dylanwadu ar ei gilydd, yr agweddau tebyg a’r hyn sydd yn eu gwahaniaethu.  

Bydd sylw penodol yn cael ei rhoi i’r maes dysgu iaith i oedolion yn y ddwy wlad a bydd y traethawd yn ceisio adnabod a dadansoddi dylanwad y maes hwn ar yr ymdrechion i adfywio’r ieithoedd lleiafrifol yma. 

Gyda’r ddwy iaith yn gweithredu i wirdroi shifft ieithyddol drwy ddeddfwriaethau a strategaethau penodol, bydd ymgais i ddangos sut maent yn mynd i’r afael â chynyddu niferoedd siaradwyr eu hieithoedd brodorol drwy gynnig cyfleoedd dysgu i oedolion. Ystyrir sut mae dysgu iaith i oedolion yn cael ei drin yng ngweithrediadau’r Llywodraethau unigol a phwysigrwydd yr agwedd hon wrth iddynt gynllunio iaith. Bydd y traethawd yn archwilio’r data, neu ddiffyg data yn hynny o beth, sydd wedi ei gyhoeddi yn y maes hwn a sut mae hyn yn dylanwadu ar wybodaeth am gynnydd dysgu iaith gydag oedolion a beth all hyn ddweud am ddyfodol y maes. 

Elfen ganolog i’r traethawd hwn yw’r trafod o amgylch y gymuned ddysgu ei hun, gyda chynnig sylwadau ar yr hyn sydd yn cymell pobl i ddysgu iaith leiafrifol a dehongli gweithiau ymchwil yn y maes i gefnogi dadansoddiad o sut mae agweddau cymdeithasol yn chwarae rôl ym mhenderfyniad person i fynd ati i ddysgu iaith.

--

Rwyf am edrych ar ddwy gymuned ieithyddol, y Gymraeg yng Nghymru a’r Wyddeleg yn Iwerddon. Mae i’r ddwy hanes cyfoethog a chythryblus yn ymwneud â brwydr eu hieithoedd ar hyd y blynyddoedd.

Mae’r cysylltiad rhwng y Gymraeg a Gwyddeleg yn naturiol ac yn agos, ac am flynyddoedd lawer mae’r ddwy wlad wedi edrych ar ei gilydd fel partneriaid yn eu hymdrechion i adfywio eu hieithoedd brodorol (Gardner, 2000). Mae’r Gymraeg yn perthyn i’r grŵp o ieithoedd Brythoneg, ynghyd â Llydaweg a Chernyweg, tra bod y Wyddeleg yn perthyn i’r gangen Goidelic gyda Manaweg a Gaeleg yr Alban, gyda’r chwe iaith yn dod at ei gilydd o dan faner ieithoedd Celtaidd. 

Er i’r chwe iaith yma yn hanesyddol weld cwymp yn niferoedd eu siaradwyr a bygythiadau nid yn unig i’w datblygiad ond i’w goroesiad, yn rhannol oherwydd eu safle wrth ochr rhai o ieithoedd mwyaf y byd, Saesneg, Ffrangeg a Sbaeneg, mae ymdrechion dros y degawdau diwethaf wedi gweld cynnydd yn sgil ymyraethau amrywiol a gwaith Llywodraethau’r tiriogaethau (Ó Néill, 2005a). Serch hynny, amrywiol iawn yw'r llwyddiannau yma a’r effaith mae’r gwaith wedi cael ei gael, nid yn unig ar niferoedd siaradwyr ond ar ddefnydd iaith, deddfwriaeth ac ymdeimlad y boblogaeth tuag at yr iaith. 

Penderfyniad felly sydd i ganolbwyntio ar ddwy o’r ieithoedd yn benodol gan gymharu eu hymdrechion i adfer iaith, adnabod ymagweddau a datblygiadau tebyg a chydnabod sefyllfa’r ddwy iaith yn y cyfnod hwn. 

Yn ôl Llywodraeth Cymru (2022a) mae 538,296 o bobl sy’n 3 oed a hŷn yn gallu siarad Cymraeg, sef 17.8% o’r boblogaeth. Mae hyn yn ostyngiad ers Cyfrifiad 2011 lle roedd 562,016 (19%) o’r boblogaeth yn gallu siarad Cymraeg. Er yr holl ymdrechion sydd wedi cymryd lle dros y ddegawd ddiwethaf i gynyddu’r nifer hwn, siomedig oedd y canfyddiadau hyn i nifer yn y maes adfywio iaith, yn enwedig wrth edrych ar darged uchelgeisiol Llywodraeth Cymru i gyrraedd miliwn o siaradwyr erbyn 2050 (Prys a Hodges, 2022).  

Wedi dirywiad y Gymraeg yn y 19eg ganrif ac ar gychwyn yr 20fed ganrif yn dilyn canrifoedd o ornest, gwelwyd tro ar fyd wrth i ymdrechion gychwyn i ailgynnau diddordeb a gwrthdroi’r gostyngiadau a welwyd yn y nifer o siaradwyr Cymraeg. Yn y 60au a’r 70au cynnar cafwyd ddarllediad Saunders Lewis o ‘Dynged yr Iaith’ a sefydlu Cymdeithas yr Iaith fel ymateb i’w alwad am weithredu. Cafwyd y “datblygiad gwirioneddol arwyddocaol cyntaf” (Lewis, 2008, tud. 85) gyda Deddf yr Iaith Gymraeg 1967, lle rhoddwyd sail cadarn i’r Gymraeg wrth ochr y Saesneg mewn achosion cyfreithiol. Nid oedd cynnwys y ddeddf yn ddigonol o ran hawliau ieithyddol nac ei ddefnydd yn y sector gyhoeddus, ac rhaid oedd aros tan Ddeddf yr Iaith Gymraeg 1993 cyn gweld y Gymraeg a’r Saesneg yn cael yr un statws cyfartal yng Nghymru o ran gwasanaethau cyhoeddus a gweinyddiaeth cyfiawnder. O ganlyniad i’r ddeddf hon sefydlwyd Bwrdd yr Iaith Gymraeg er mwyn hwyluso a hyrwyddo defnydd o’r Gymraeg a daeth yn ofynnol i gyrff gyhoeddus baratoi cynlluniau iaith i sicrhau eu bod yn trin y Gymraeg a’r Saesneg yn gyfartal. Wedi datganoli yn 1999, a chlymblaid Cymru’n Un rhwng y Blaid Lafur a Phlaid Cymru yn 2007, crëwyd deddf newydd, Mesur y Gymraeg (Cymru) 2011 a rhoddodd statws swyddogol i’r Gymraeg. Fel rhan o’r ddeddf disodlwyd Bwrdd yr Iaith gyda chreu rôl Comisiynydd y Gymraeg ac iddi gyfrifoldeb dros Safonau’r Gymraeg, ac ymrwymiad i gynyddu defnydd o’r Gymraeg (Mesur y Gymraeg (Cymru) 2011).

Pan gafodd Iwerddon annibyniaeth yn 1921, gwelwyd y Wyddeleg fel un o’r “prominent agencies for cultural liberation in the national struggle” (Gardner, Serralvo a Williams, 2000, tud. 311) ynghyd â thiriogaethau a Chatholigiaeth. Er bod y ddadl dros Gatholigiaeth yn cael y sylw pennaf, fe lansiwyd strategaeth gynhwysfawr i adfer yr iaith Wyddeleg yn iaith genedlaethol. Rhoddwyd blaenoriaeth i siaradwyr yr iaith mewn swyddi cyhoeddus, ac yng nghyfansoddiad 1937 nodwyd mai Gwyddeleg oedd yr iaith swyddogol flaenllaw. Ceisiodd y wladwriaeth ymateb i broblemau ei hiaith leiafrifol drwy fynd ati i’w seilio fel iaith genedlaethol (Riagáin, 2001) yn wahanol i nifer o ieithoedd lleiafrifol eraill yn Ewrop, gan gynnwys Cymru, a oedd wedi mynd ati i ymgyrchu a gosod seiliau ar lawr gwlad cyn ystyried deddfu. 

Am nifer o flynyddoedd yn dilyn hynny, datblygwyd mentrau i sefydlogi ac adfywio’r iaith, gan gynnwys polisïau i ddiffinio ac amddiffyn yr ardaloedd traddodiadol Wyddelig , a elwir y Gaeltachtai, a pholisi i gynyddu’r nifer o siaradwyr Gwyddeleg drwy’r system addysg. Ond yn dilyn cyhoeddi polisïau addysg a chynllunio ac effeithiau’r economi a byd amaeth, gwelwyd nifer o boblogaeth yr ardaloedd traddodiadol yma yn gadael am yr trefi mwy i chwilio am swyddi a chyfleoedd newydd a bu dirywiad yn yr iaith o’r herwydd. Llaciwyd ar y rheolau a pholisïau yn ymwneud â’r iaith, gan gynnwys diosg y gofyniad i astudio’r Wyddeleg mewn ysgolion (Gardner, Serralvo a Williams, 2000) gyda hyn yn cyfrannu tuag at ddirywiad yn statws yr iaith o fewn y gymuned. 

Mae ymdrechion mwy diweddar, gan gynnwys sefydlu Foras na Caeilge, sefydliad sydd â chyfrifoldeb dros hyrwyddo’r Wyddeleg, yr Official Language Act yn 2003 a’i olynydd yn 2021, wedi cryfhau sefyllfa’r Wyddeleg tipyn, ac mae’n edrych yn benodol ar osod gofynion ar y sector gyhoeddus o ran defnydd o’r iaith yn eu gweithrediadau ac yn y gwaith o hyrwyddo’r iaith. 

Yn achos deddfwriaeth Iwerddon, sydd ag iddi ddylanwad cryf gan ddeddfwriaeth Cymru (Jones, 2023 a Williams, 2010), fe osodwyd gofyniadau ar y sector cyhoeddus i lunio cynlluniau iaith, yn yr un modd ag y gwaeth y ddeddf yng Nghymru. Ond tra bod Cymru wedi aros tan Fesur 2011 i gael Comisiynydd i’r Gymraeg, fe sefydlwyd y rôl yma yn Iwerddon yn 2003, gyda chyfrifoldebau tebyg i Fwrdd yr Iaith, a bellach Comisiynydd y Gymraeg heddiw. Mae hyn yn nodweddiadol o’r patrwm rhwng y ddwy wlad i ddysgu wrth ei gilydd ac i gael eu dylanwadu gan ddatblygiadau.

Yn 2021 cyhoeddwyd cyd-ddatganiad rhwng Cymru ac Iwerddon oedd yn amlinellu cynllun gweithredu yn nodi ymrwymiad i gryfhau’r berthynas a buddsoddi yn y cyd-weithio rhwng y ddwy wlad. Ceir cydnabyddiaeth “y gall y naill ddysgu gan y llall yng nghyswllt dwyieithrwydd a datblygiad polisi iaith” (Llywodraeth Cymru, 2021a), gyda chytundeb i hyrwyddo’r defnydd o’r Gymraeg a’r Wyddeleg drwy bartneriaethau sefydliadau ieuenctid, a buddsoddiad i addysgu Gwyddeleg mewn dwy brifysgol yng Nghymru.  

Yng Nghyfrifiad 2022 Iwerddon, roedd 1,873,997 (40.4%) o’r boblogaeth wedi nodi bod ganddynt rhywfaint o sgiliau yn y Wyddeleg, cynnydd o 6% ar y ffigyrau diwethaf i’w cyhoeddi. Ond, o fewn cwestiynau ychwanegol a ofynnir yng Nghyfrifiad Iwerddon nodir mai 71,968 o bobl sy’n defnyddio’r iaith yn ddyddiol, gyda 109,099 yn ei ddefnyddio yn wythnosol (Conradh na Gaeilge, 2023). Dyma’r ffigyrau pwysicaf i’w nodi er mwyn adnabod cryfderau’r Wyddeleg a’i gwir ddefnydd gan y boblogaeth. Mae bron hanner y teuluoedd sy’n siarad Gwyddeleg yn byw yn y Gaeltacht, er mai 2.3% o’r boblogaeth sydd wedi eu lleoli yn yr ardaloedd hynny (Gardner, Serralvo a Williams, 2000).
Yn gyferbyniad i ffigyrau isel defnydd cyson y Wyddeleg, mae Arolwg Defnydd o’r Gymraeg gan Lywodraeth Cymru yn nodi bod dros hanner (56%) yr ymatebwyr yn siarad yr iaith bob dydd, gyda 19% yn ei ddefnyddio yn wythnosol (Llywodraeth Cymru, 2022b). 

Gan ystyried y cymunedau ieithyddol yma a’u hymdrechion i wirdroi shifft ieithyddol yn hanesddol ac yn eu cyd-destun heddiw, rwyf am drafod ymdrechion yn y maes dysgu iaith i oedolion i gynyddu nifer siaradwyr. Wrth edrych ar sefyllfa’r Gymraeg yng nghyd-destun adfywio iaith, fe ddywedodd Bobi Jones (1993, tud. 10), “I certainly believe that in the restoration of the language, the determining factor is and must be the adult-learning movement”. Mae’n dadlau mai dysgu oedolion yw’r allwedd i adfywio iaith, mai nhw sydd yn gyfrifol am wneud penderfyniadau, am gynllunio, am newid iaith yr aelwyd ac am greu agweddau. Cytunir ar hyn gan Fishman (1991), lle mae’n nodi bod cyfraniad dysgu iaith i oedolion mewn gwledydd sydd â ieithoedd lleiafrifol yn hanfodol a dylanwadol i adfywiad yr iaith. Ymhellach, mae gosod pwyslais ar ddysgu oedolion wedi cefnogi’r ymdrech i wirdroi shifft ieithyddol. Gallwn hefyd edrych ar y pwyslais arbennig sydd i’w osod ar garfannau penodol wrth ddysgu iaith i oedolion, yn gyntaf drwy ystyried y dylanwad a gaiff sicrhau fod rhieni yn dysgu’r iaith er mwyn ei drosglwyddo i’w plant, ac yn ail y pwyslais ar alluogi’r gweithlu i ddysgu iaith er mwyn cynnal gwasanaethau yn y gweithle (Baker et al., 2010).

Mae cynllunio iaith yn ymwneud â gweithgarwch i geisio newid a gwirdroi ieithoedd, gan ddylanwadu ar statws, corpws a chaffael iaith. Diffiniodd Cooper (1989) gynllunio iaith fel a ganlyn, “Language planning refers to delibarate efforts to influence the behaviour of others with respect to the acquisition, structure, or functional allocation of their language codes”. Mae’n mynd ymlaen i gyflwyno ei theori dros gynllunio caffael fel teipoleg newydd i’w ystyried wrth gynllunio iaith, ac yn adrodd amdano fel yr ymdrech i hwyluso a hyrwyddo dysgu iaith benodol neu ieithoedd penodol, gan edrych ar y dulliau gwahanol o wneud hynny. Gwelir hyn fel modd o atgynhyrchu’r iaith ar draws y cenhedloedd (Baker et al., 2010) drwy gyfuniad o drosglwyddo iaith yn y cartref, dysgu plant trwy addysg statudol a dysgu fel oedolyn. 

Agwedd hanfodol o gaffael iaith yw cynyddu’r niferoedd o siaradwyr a chynnig cyfleoedd amrywiol i allu gwneud hynny. Drwy gyflwyno oedolion i’r iaith leiafrifol, mae’n cyfrannu tuag at y niferoedd o siaradwyr ac yn galluogi trosglwyddo’r iaith i’r genhedlaeth nesaf, elfen bwysig iawn yn y maes cynllunio iaith, gyda Llywodraeth Cymru (2012) yn nodi ei phwysigrwydd er mwyn sicrhau bod y Gymraeg yn ffynnu fel iaith gymunedol a iaith y cartref.

Gallwn edrych nol i’r 1940au a dylanwad dysgu’r Hebraeg drwy’r cynllun Ulpan wedi i Israel gael ei greu yn 1948, fel un o sylfaenwyr yr ymdrech i ddysgu iaith i oedolion er mwyn adfywio a chynnal iaith. Yn y 1970au a’r 80au gwelwyd galw mawr am gyfleoedd dysgu ieithoedd lleiafrifol mewn amryw wledydd gan gynnwys Cymru ac Iwerddon fel ymateb i’r sylweddoliad o ddirywiad yr ieithoedd a’r awydd i wirdroi hynny (Morris, 2000 a Cooper, 1989). Heddiw, mae dysgu iaith i oedolion yn fenter llwyddiannus tu hwnt ar draws y byd, gydag amryw gyfleoedd i ddysgu, o’r ystafell ddosbarth mewn gwersi ffurfiol, i’r gweithle, yn gymdeithasol neu anffurfiol yn y cartref a thrwy apiau fel Duolingo. 

Yn 2017, cyhoedded Llywodraeth Cymru strategaeth newydd ar gyfer hybu a hwyluso defnyddio’r Gymraeg, sef Cymraeg 2050: Miliwn o Siaradwyr. Mae’r strategaeth yn trafod amryw agweddau yn ymwneud â chynyddu siaradwyr a defnydd o’r Gymraeg, gyda phwyslais ar gynyddu niferoedd drwy’r maes addysg, cynyddu defnydd drwy wasanaethau, y gweithle ac yn gymdeithasol a chreu seilwaith cadarn mewn meysydd eraill i gefnogi’r ymdrechion. 
O safbwynt y maes dysgu iaith i oedolion, mae’n pwysleisio pwysigrwydd siaradwyr newydd wrth anelu tua’r targed o filiwn o siaradwr. Nodir y glir bod “cyfraniad siaradwyr sy’n dysgu’r Gymraeg y tu allan i’r cartref yn gwbl allweddol i lwyddiant ein strategaeth” (Llywodraeth Cymru, 2017, tud. 17), ac mae’r strategaeth yn cydnabod y rôl sydd gan ddysgwyr newydd o bob oedran i’w chwarae wrth ddatblygu a defnyddio eu sgiliau Cymraeg. 

Un o brif dargedau’r strategaeth yw cynyddu nifer yr oedolion sy’n dod y siaradwyr Cymraeg. Mae’r Llywodraeth yn gweld y maes addysg fel canolbwynt i hyn fel y prif ddull o greu siaradwyr newydd. Diddorol yw nodi eu bod yn gweld cyfyngiadau o ran niferoedd os yn ddibynnol ar drosglwyddo iaith o fewn y teulu am fod “pen draw i’r nifer ychwanegol o siaradwyr Cymraeg y gellir eu creu o drosglwyddo’r iaith o un genhedlaeth i’r nesaf” (Llywodraeth Cymru, 2017, tud. 21). I nifer, mae trosglwyddo iaith yn y cartref yn rhan annatod o adfywio iaith. O ran defnydd iaith, mae’r teulu a’r gymuned yn cael ei weld yn ganolog i’r ymdrechion i adfer iaith (Williams, 2005) ac yng graddfa GIDS Fishman, cam 6, sy’n ymwneud â throsglwyddo iaith yn y cartref, gyda'r teulu ac yn y gymuned, yw’r cam mwyaf hanfodol yn ei dyb ef, a’i fod yn ymgysylltu ei hun yn naturiol gydag ymagweddau eraill o adfer iaith (Fishman, 2001). Rhaid peidio colli sylw ar hyn wrth droi ein ffocws at agweddau gwahanol, a chydnabod rôl dysgu iaith i oedolion wrth greu siaradwyr newydd fydd yn y pendraw yn gyfrifol am drosglwyddo’r iaith i’r genhedlaeth nesaf. 

Wrth gyhoeddi diweddariad ar yr ymdrechion a amlinellir yn Strategaeth 2050, a rhaglen waith newydd ar gyfer y bum mlynedd nesaf (Llywodraeth Cymru, 2021b), gallwn weld sut mae’r maes dysgu iaith i oedolion yn addasu a’r hyn gallwn ddisgwyl wrth symud ymlaen. Mae tipyn o ffocws ar y maes addysg statudol yn y rhaglen waith hon, a cheir ynddi gynnig i ehangu rôl y Ganolfan Dysgu Cymraeg Genedlaethol i gefnogi dysgu’r Gymraeg mewn ysgolion cyfrwng Saesneg ac i blethu’r llwybr dysgu o’r ysgol i’r ôl-orfodol. Atseinir hyn yn y cynigion ar gyfer Bil Addysg Gymraeg newydd, lle mae awgrym i ehangu dyletswyddau’r Ganolfan i gefnogi dysgu’r Gymraeg gydol oes, gan gynnwys cefnogi ysgolion a’r grŵp oedran 3-16. Wrth ystyried geiriau Bobi Jones (1993) a ddefnyddiwyd yn gynharach “I certainly believe that in the restoration of the language, the determining factor is and must be the adult-learning movement” a neges sawl awdur arall am bwysigrwydd hanfodol y maes dysgu iaith i oedolion wrth adfywio iaith, tybed a fyddai ehangu rôl y Ganolfan i gynnwys cefnogi dysgu gydol oes yn tanseilio eu hymdrechion gydag oedolion? Mae gan y Ganolfan brofiad helaeth ac arbenigedd yn y maes hwn a cheir argymhellion y dylai rhannu’r arbenigedd hwn gydag ysgolion (Estyn, 2021) ond mae’r maes dysgu iaith i oedolion angen ei ffocws ei hun a’r perygl o’i osod yng nghyd-destun addysg iaith yn ei gyfanrwydd yw bod y momentwm yn cael ei golli wrth i fwy o sylw a waith y Ganolfan gael ei rhoi i gefnogi addysg statudol. 

Yn debyg i Strategaeth Cymraeg 2050, mae gan Iwerddon Strategaeth 20 mlynedd ar gyfer yr iaith Wyddeleg, a gyhoeddwyd yn 2010. Mae’r strategaeth yn amlinellu nod y Llywodraeth i gynyddu’r defnydd o’r Wyddeleg fel iaith gymunedol ddyddiol, i gefnogi’r gwaith yn y Gaeltacht i amddiffyn yr iaith ac i sicrhau bod y Wyddeleg yn dod yn fwy gweledol ar draws y wlad. Yn wahanol efallai i Cymraeg 2050, mae strategaeth Iwerddon yn nodi ymrwymiad at drosglwyddo iaith yn y teulu a’r cartref,
While strengthening the position of the language within our education system is a key
focus of this Strategy, the transmission of Irish as a living language within the family and
between the generations is critically important (Government of Ireland, 2010, tud. 3).
 
Mae defnydd o’r iaith yn ddyddiol yn cael sylw manwl yn y strategaeth, gyda chydnabyddiaeth nad yw y gallu i siarad iaith o reidrwydd yn arwain at ddefnyddio’r iaith. Ac felly, maent yn awyddus i newid agweddau ac i gynnig cyfleoedd cadarnhaol ar gyfer defnyddio’r sgiliau iaith sydd gan eu pobl. 
Yn yr adran weithredu ar addysg, y cyfnod statudol sy’n cael y sylw pennaf gyda nifer o strategaethau ar gyfer dysgu, cynnal a chefnogi defnydd o’r iaith gan blant a phobl ifanc. Ceir cydnabyddiaeth o rôl rhieni yn atgyfnerthu’r defnydd iaith gyda’u plant, a cheir cynnwys bychan yn nodi cyfleoedd i ddysgu iaith i oedolion drwy rhaglen benodol ar y Wyddeleg ar gyfer pob lefel o ddysgu. 

Perthnasol yw nodi bod y strategaeth hon yn rhoi sylw arbennig i’r Gaeltacht, sef yr ardaloedd hynny lle yn draddodiadol mae cyfraddau mwy dwys o siaradwyr y Wyddeleg yn byw. Gyda bygythiadau i’r ardaloedd yma a chwymp yn y nifer o siaradwyr brodorol oedd yn parhau i fyw yno, mae’r Llywodraeth yn cydnabod anghenion gwahanol y Gaeltacht ac yn amlinellu camau ychwanegol ar gyfer cynnal yr iaith. Nid yw hyn yn digwydd i’r un graddau yng Nghymru ar lefel genedlaethol, er gellid awgrymu bod gan awdurdodau lleol yng nghadarnleoedd traddodiadol y Gymraeg â’r pŵer i weithredu yn unol â gofynion eu poblogaeth eu hunain ac felly nid oes angen ymyrraeth ganolog yn yr un modd. 

Prif ddeddfwriaeth Cymru ar y Gymraeg yw Mesur y Gymraeg (Cymru) 2011, ac ynddi mae sawl datblygiad arwyddocaol. Rhoddwyd statws swyddogol i’r Gymraeg am y tro cyntaf ers 1536, a nodwyd na ddylid trin y Gymraeg yn llai ffafriol na’r Saesneg. Fe wnaeth y Mesur sefydlu rôl Comisiynydd y Gymraeg, ac o ganlyniad ddisodli Bwrdd yr Iaith Gymraeg gynt. Ac fe wnaeth ddarpariaeth ar gyfer Safonau’r Gymraeg, sef dyletswyddau ar sefydliadau penodol sy’n gweithredu yng Nghymru, o fewn y sector cyhoeddus yn bennaf, i gydymffurfio gyda safonau yn ymwneud â hybu a hwyluso’r Gymraeg. Yn Iwerddon, y ddeddfwriaeth cyfatebol yw’r Official Languages Act 2021, sydd yn canolbwyntio’n bennaf ar y gofynion ar gyrff cyhoeddus i weithredu yn y Wyddeleg ac ar hawliau i ddefnyddio’r iaith mewn bywyd cyhoeddus. Dan ddylanwad yr hyn sydd wedi digwydd yng Nghymru, maent hwythau wedi ffurfio safonau iaith ar gyfer eu cyrff cyhoeddus hefyd. 

Mae cynnwys yn y ddwy ddeddfwriaeth sy’n ymwneud â gofynion ieithyddol wrth recriwtio staff i’r sefydliadau hynny sy’n ddarostyngedig i’r safonau perthnasol, ac ar argaeledd mynediad at wasanaethau yn yr iaith frodorol i’r cyhoedd. Golyga hyn gynnydd yn y galw am siaradwyr Cymraeg a Gwyddelig yn y gweithle sy’n galonogol o safbwynt dysgu iaith i oedolion gan fod gwerth economaidd i ddysgu yn gymhelliad sylweddol i oedolion ac wrth iddynt drosglwyddo’r iaith i’w plant (Baker et al., 2010). Fel ymateb i hyn, mae sefydliadau addysg iaith oedolion yn y ddwy wlad wedi ymateb drwy greu cynlluniau dysgu penodol ar gyfer y gweithle. Yng Nghymru, mae’r Ganolfan Dysgu wedi sefydlu cynllun Cymraeg Gwaith, sef rhaglen o hyfforddiant amrywiol ar gyfer y gweithlu gyda chyrsiau penodol wedi eu teilwra at sectorau penodol. Ceir hefyd rhaglenni penodol i ddysgu’r Wyddeleg ar gyfer y sector cyhoeddus yn Iwerddon gan amryw gwmnïau dysgu sy’n ateb y galw am sgiliau Gwyddeleg yn y gweithle.

Wrth i ni ystyried y broses o ddysgu iaith, gallwn rhestru amryw ffyrdd o fynd ati i ddysgu iaith i oedolion, a chydnabod bod hynny yn digwydd bob dydd ar lawr gwlad. Mae rhai yn dewis dysgu yn anffurfiol yn y gymuned a’r cartref gydag eraill yn gwneud drwy apiau fel Duolingo. Mae yna gyfleoedd i ddysgu yn y gweithle ac wrth gwrs mae nifer yn mynychu gwersi ffurfiol. O ganlyniad i’r ystod o opsiynau sydd ar gael, mae canfod data cyflawn ar ddemograffeg y gymuned sy’n dysgu yn gymhleth ac nid heb ei rhwystrau ei hun, ac mae data o’r fath ond y bosib os yw’n cael ei gasglu a’i gyhoeddi yn ganolog yn y man cychwyn.  
Yn 2023 cyhoeddodd y Ganolfan Dysgu Cymraeg Genedlaethol eu hystadegau blynyddol (ar gyfer blwyddyn academaidd 2021-2022) ar ddata dysgwyr y Gymraeg. Yn ystod y flwyddyn academaidd honno roedd ganddynt 15,260 o ddysgwyr unigryw, gyda hynny yn gynnydd o 2% ar y flwyddyn flaenorol. Ers cychwyn cyhoeddi’r data yn 2017 mae’r niferoedd o ddysgwyr wedi cynyddu yn flynyddol, sy’n adlewyrchu’r galw am gyfleoedd dysgu Cymraeg a’r amrywiaeth o opsiynau dysgu sy’n cael eu cynnig gan y Ganolfan bellach. Un eithriad i hyn yw niferoedd 2019-2020 lle roedd 17,505 o ddysgwyr unigryw, ac esboniad sy’n cael ei gynnig am hyn yw’r cynnydd sydyn yn y cyfleoedd dysgu hunan-astudio a lansiwyd ar gychwyn cyfnod y pandemig. (Y Ganolfan Dysgu Cymraeg Genedlaethol, 2023).

Yn Iwerddon, mae canfod unrhyw ddata ar ddysgwyr y Wyddeleg yn drafferthus tu hwnt, ac eraill wedi canfod yr un rhwystrau “I came up against a brick wall” (Columog, 2014, para 6). Ailadroddir y rhwystredigaeth hyn gan Mercator, y Ganolfan Ymchwil Ewropeaidd ar Amlieithrwydd a Dysgu Iaith, wrth i’w hymdrechion nhw i ganfod ystadegau dysgu oedolion fethu â deillio unrhyw ganlyniadau dibynadwy (Mercator, 2016). Mae’n debyg nad oes yna broses safonol o adrodd ar y niferoedd sy’n dysgu wedi ei sefydlu eto, sydd o bosib yn arwyddocaol o wendidau’r maes dysgu iaith i oedolion yn Iwerddon. 

Yn ddiweddar cyhoeddodd Duolingo bod y Gymraeg wedi cyrraedd 3 miliwn o ddysgwyr ar eu ap, sy’n gynnydd o 38% ar 2022 (Price, 2023). Rhywbeth i’w ddathlu yn sicr, yn enwedig wrth i’r targed o filiwn o siaradwyr erbyn 2050 nesáu. Diddorol iawn byddai cael gwybodaeth bellach ar y grŵp hwn o ddysgwyr, fel eu lleoliad yng Nghymru neu ar draws y byd, faint o’r cwrs maent wedi ei gwblhau a pa lefel o Gymraeg sydd ganddynt bellach, ond dyw’r wybodaeth yna ddim ar gael yn gyhoeddus. Yn yr un modd, mae’n bosib bod nifer o bobl yn dysgu’n anffurfiol yn y cartref neu’r gymuned, yn dilyn rhaglen ddysgu wahanol yn y gweithle, neu drwy gyfleoedd mwy diweddar ar blatfformau fel YouTube a TikTok. Anodd felly yw cael darlun clir o sut mae’r maes dysgu iaith i oedolion yn dylanwadu ar y maes cynllunio iaith ac wrth adfer y Gymraeg. 
Mae data a gesglir gan y  Cyfrifiad a’r Arolwg Blynyddol o’r Boblogaeth yn ein galluogi i ddadansoddi niferoedd siaradwyr Cymraeg yn ôl criteria amrywiol gan gynnwys oed, lleoliad, sector gwaith ayyb, ac i edrych ar sgiliau deall, siarad, darllen ac ysgrifennu’r Gymraeg. Ond yr hyn sydd ddim yn bosib yw deall pryd cafodd y sgiliau yma eu meithrin a gan taw trawstoriad o’r boblogaeth sy’n cael eu holi ar gyfer yr arolwg hwn, nid yw’n bosib i ni ddadansoddi na dod i gasgliadau cryf am sgiliau na niferoedd dysgu Cymraeg. Wrth edrych ar y maes addysg statudol, mae modd defnyddio’r grwpiau oedran i fapio sgiliau rhywfaint ond nid yw’r un egwyddor yn bosib gydag oedolion. 
Yn y dyfodol y gobaith yw gallu cyfrifo niferoedd yr unigolion sy’n dysgu Cymraeg fel oedolion, gan ddadansoddi’r niferoedd sy’n cychwyn cwrs dechreuwyr fel siaradwyr newydd nad oedd wedi nodi eu bod yn gallu siarad y Gymraeg yng Nghyfrifiad 2021. Byddai’r ffigyrau yma yn dal i ddibynnu ar ddata y Ganolfan Dysgu Cymraeg yn unig, ac felly yn cynrychioli un carfan o ddysgwyr, ond yn cynnig rhyw fath o ddarlun i ni o batrymau dysgu a’r niferoedd sy’n cychwyn arni. Diddorol bydd gweld os fydd effaith dysgu Cymraeg i oedolion i’w weld yn y Cyfrifiad nesaf yn 2031 hefyd, wrth gymharu’r nifer o oedolion sy’n gallu siarad Cymraeg yn y grwpiau oedran perthnasol. Gellir dadansoddi bod unrhyw siaradwyr ychwanegol a ymddangosa yn y grwpiau oedran 16+ yn siaradwyr newydd ac felly wedi dysgu’r iaith o fewn y cyfnod blaenorol. 
Agwedd arall o ddiddordeb wrth edrych ar y gymuned ddysgu yw archwilio pwy yw’r grwpiau sy’n mynd ati i ddysgu. Drwy ddefnyddio’r unig gasgliad o ddata ddibynadwy sydd gennym ar gyfer naill ai’r Gymraeg neu’r Wyddeleg, sef data y Ganolfan Dysgu Cymraeg, gallwn weld yn glir mai’r prif garfan sy’n dysgu yw’r rheiny sydd yn 25-64 mlwydd oed. Yn gyson dros y blynyddoedd dyma’r grŵp sydd â’r niferoedd mwyaf yn dysgu trwy un o gynlluniau’r Ganolfan, gyda 72% o’r holl ddysgwyr yn 2021-2022 yn disgyn o fewn y grŵp oedran hwn (Y Ganolfan Dysgu Cymraeg Genedlaethol, 2023). 
Yn ychwanegol i hyn gwyddwn mai siaradwyr newydd yw’r mwyafrif o ddysgwyr bob blwyddyn, gyda 60% yn dilyn cwrs Mynediad (cwrs i ddechreuwyr) yn y data mwyaf diweddar. Felly, gellir awgrymu mai dysgwyr o oedran gweithio, o bosib yn rhieni, ac sydd heb sgiliau Cymraeg i gychwyn yw prif gynulleidfa dysgu Cymraeg. A yw poblogrwydd Duolingo yn denu cynulleidfa benodol wahanol o’r gymuned tybed, ac wrth gwrs mae cyfleoedd dysgu yn y gweithle yn digwydd ar draws y wlad gyda’u cynulleidfa benodol eu hunain, felly beth allai hyn ddweud wrthym am y boblogaeth sy’n dysgu? Heb ffynonellau eraill o wybodaeth neu ddata dibynadwy i gymharu, byddai’n ffôl i lunio dadansoddiad gadarn o broffil rheiny sydd yn dysgu, ond mae’r disgrifiad uchod yn plethu gydag ymchwil sydd wedi ei gynnal ar ddysgwyr yng Nghymru (Morris, 2000 a Baker et al., 2010).

Er mwyn deall sut mae’r maes dysgu iaith i oedolion yn dylanwadu ar gaffael iaith ac ar y maes cynllunio iaith, rhaid yw deall mwy am y cymhelliad i ddysgu ac am broffil y dysgwyr hynny. Gallwn droi at ganfyddiadau dau ddarn o ymchwil (Morris, 2000 a Baker et al., 2010) ar y mater hwn yng Nghymru fel sail ar gyfer mapio tueddiadau a deall rhesymau dros ddysgu yn y man cychwyn. 

Mae deall cymhelliad unigolion i ddysgu iaith o'r newydd yn allweddol wrth i ni edrych yn fanwl ar gynllunio caffael iaith a datblygu’r gwaith hwnnw o fewn cymuned. Gall gynnig mewnwelediad i ni o dueddiadau a chynnig arweiniad ar sut i feithrin a datblygu’r adnodd hwnnw yn y boblogaeth ehangach. Gall y rhesymau hynny hefyd adlewyrchu’r hyn sydd yn digwydd mewn meysydd eraill a  statws cynllunio iaith yn y wlad dan sylw, er enghraifft byddai disgwyl gweld cymhellion cyfryngol cryf mewn gwlad lle mae’r iaith leiafrifol yn ofynnol yn y maes cyflogaeth (Morris, 2000). 

Penderfyniad personol iawn yw’r penderfyniad i ddysgu iaith, a phob dysgwr yn gwneud hynny am eu rhesymau eu hunain. Gyda chynnydd yn y galw am addysg cyfrwng Cymraeg i blant gwelwyd twf o ganlyniad yn y rhieni sydd eisiau dysgu er mwyn siarad gyda a chefnogi eu plant wrth eu gwaith ysgol. Mae annog rhieni i fagu plant yn ddwyieithog a throsglwyddo’r iaith iddynt, naill ai drwy ddefnyddio’r iaith yn y cartref neu trwy eu danfon i addysg yn yr iaith leiafrifol, yn hanfodol wrth ystyried amcanion tuag at wirdroi shifft ieithyddol. Mae diffyg trosglwyddiad ieithyddol o fewn y teulu yn chwarae rôl uniongyrchol wrth i ni edrych ar ddirywiad iaith (Baker et al., 2010). Felly, mae cyrraedd rhieni newydd, neu oedolion cyn iddynt fagu plant, sydd ddim yn meddu’r Gymraeg a chynnig y cyfleoedd iddynt ddysgu’r iaith yn gam allweddol i adfywio iaith a sicrhau trosglwyddiad i’r genhedlaeth nesaf. 

Yn bennaf, cymhellion integreiddiol sy’n ysgogi rhywun i ddysgu iaith, sef yr hyn a drafodwyd uchod. Mae teimlo’r cysylltiad hwnnw gyda gwlad a’i diwylliant, a gallu meithrin perthynas ddyfnach gyda theulu, cymuned a phlant drwy ddefnydd iaith yn reddfau naturiol ag iddynt bŵer. Rhaid i ni beidio anghofio wrth gwrs am y cymhellion cyfryngol sydd gan nifer hefyd, yn bennaf yr ysgogiad i ddysgu oherwydd buddion yn y byd gwaith. Er nad yn gymhelliad mor boblogaidd yn yr ymchwiliadau uchod, rhaid cydnabod ei werth, yn enwedig wrth ystyried bod datblygiadau polisi yn y maes hwn wedi cymryd lle ers cynnal y gwaith hwn a fyddai o bosib yn newid canlyniadau’r ymchwil. Gyda deddfau iaith a chyflwyno safonau iaith yng Nghymru (drwy Fesur y Gymraeg (Cymru) 2011) ac yn Iwerddon (drwy’r Official Language Act 2003 a 2021) daeth gofyniadau sylweddol ar gyrff cyhoeddus i ddarparu gwasanaethau yn ddwyieithog, ac o ganlyniad i hynny, goblygiadau ar sgiliau iaith eu staff. Gyda hyn daeth cydnabyddiaeth o’r buddion o ddysgu’r iaith er budd economaidd. 

Rhaid i ni hefyd beidio edrych ar y ddwy gangen o gymhellion ar wahân gan fod dylanwadau i’w gweld ar ei gilydd. Fel mae Baker et al (2010) yn sôn, mae ymgysylltiad agos rhwng penderfyniad rhieni i ddysgu a throsglwyddo iaith i’w plentyn gan feithrin ac annog eu sgiliau nhw a gwerth economaidd i’r plentyn hwnnw yn y dyfodol wrth chwilio am waith. Mae yna amryw o rhesymau personol, cymdeithasol ac economaidd dros ddysgu iaith, sy’n plethu gyda’i gilydd yn we o gymhellion amrywiol a gofal sydd angen i gadw gafael yn yr hyn sydd wedi dylanwadu ar unigolion i ddechrau dysgu er mwyn cynnal hynny hyd at lefelau uwch dysgu a sicrhau mwy o ddefnyddwyr yr iaith yn y boblogaeth.  

Wrth gwrs mae gallu siarad iaith yn wahanol iawn i ddefnyddio’r iaith hwnnw, ac fel mae canfyddiadau Cyfrifiad Iwerddon yn dangos, nid yw un o reidrwydd yn arwain at y llall, gyda’r niferoedd sydd yn gallu’r iaith llawer uwch na’r rheiny sydd yn ei ddefnyddio yn aml. Ond, defnydd iaith sydd yn hanfodol wrth drafod adfywio iaith leiafrifol, a hynny sydd angen cael ei weld yn digwydd yn y maes dysgu iaith i oedolion. Dyna pam mae cael cymhellion cadarn yn bwysig, er mwyn parhau i ddysgu i’r lefelau uwch a magu hyder i ddefnyddio’r iaith mewn bywyd bob dydd. 

Ceir perthynas agos rhwng iaith, ac yn enwedig iaith leiafrifol, gyda hanes a diwylliant y wlad mae’n perthyn iddi. Mae iaith yn adlewyrchu’r genedl a’r hanes cythryblus mae wedi brwydro trwyddi. ‘Mae pob iaith yn ffenomen ddiwylliannol sy’n sefyll ar ei thraed ei hun, yn symbol pwerus o hunaniaeth a hynafiaeth unigryw’ (Lewis, 2008, tud 8). Gwelwn yn y gwaith ymchwil uchod bod byw yng Nghymru, integreiddio i’r gymuned leol a theimlo’n fwy Cymreig yn ysgogiadau pwysig i nifer ar gyfer dysgu’r iaith, yn adlewyrchiad o’r ymdeimlad hwnnw o berthyn a theimlo cysylltiad cryf gyda hanes y wlad. Mae ymdrechion mawr wedi bod yn Iwerddon i gynnal y Wyddeleg o fewn cymunedau y Gaeltecht, yr ardaloedd traddodiadol yma lle mae hanes a diwylliant gryf o genhedloedd yn trosglwyddo’r iaith i’w gilydd a defnydd o’r iaith ar ei gryfaf (Ó Néill, 2005b). Mae defnyddio hunaniaeth a diwylliant gwlad fel ysgogiad i ddysgu iaith yn rhywbeth i’w drysori, ac yn amlwg yn gymhelliad cryf i nifer o bobl yng Nghymru, Yn wir mae ymdeimlad o berthyn yn bwysig i oedolion sy’n dysgu’r Gymraeg a bod meddu ar y Gymraeg yn mynd i’w gwneud yn fwy Cymreig ac i’w helpu i deimlo perthynas agosach gyda’r gymuned Gymraeg (Morris, 2000). 

--

Yng nghorff y traethawd hwn trafodwyd y maes dysgu iaith i oedolion yng nghyd-destun cymunedau ieithyddol y Gymraeg yng Nghymru a’r Wyddeleg yn Iwerddon. Drwy amlinellu sefyllfa’r ieithoedd lleiafrifol yma, darparwyd cyd-destun er mwyn deall tirlun cymunedau heddiw a’r hyn sydd wedi arwain at hynny yn hanesyddol. Amlinellwyd bwysigrwydd dysgu iaith i oedolion o fewn y maes cynllunio a chaffael iaith, a thrafodwyd y datblygiadau polisi cyhoeddus arwyddocaol sydd wedi dylanwadu ar y maes hwnnw. Cymharwyd y sefyllfa yng Nghymru ac Iwerddon o safbwynt polisi, sefyllfa’r iaith a data ar y maes dysgu oedolion, gan adnabod cryfderau a gwendidau’r ddau, y dylanwadau ar ei gilydd a'r agweddau gwahanol maent wedi dilyn. Adnabuwyd tueddiadau o ran proffil dysgwyr a sut mae cymdeithas yn llywio’r cymhellion gwahanol hynny o safbwyntiau personol ac economaidd.
Cyfyngiad amlwg ar y gwaith hwn yw’r diffyg data cyflawn a chlir ar niferoedd dysgu yn y ddwy iaith. Mae gan Gymru o leiaf gynllun i gasglu data ar y rheiny sy’n dysgu drwy sianeli mwy ffurfiol y Ganolfan Dysgu Cymraeg Genedlaethol, ond heb ddata o gwbl ar y Wyddeleg mae’n anodd iawn dehongli os yw’r rhaglen dysgu iaith i oedolion yn llwyddiannus yno. Rhwystredig iawn oedd hyn oherwydd byddai wedi bod yn ddifyr gallu cymharu ymdrechion y ddwy gymuned ieithyddol, a gan bod iddynt systemau a phlatfformau gwahanol ar gyfer rheoli’r maes dysgu iaith, byddai cymhariaeth o’r ddwy yn sicr wedi cynnig arsylwad diddorol a mewnwelediad i lwyddiant yr ymagweddau hyn. 
Mae tipyn o’r llyfryddiaeth yn ymwneud â thrafod sefyllfa’r Gymraeg a’r Wyddeleg bellach wedi dyddio, ac anodd oedd canfod gwaith damcaniaethwyr ieithyddol â gyhoeddwyd o fewn y 10 mlynedd ddiwethaf. Rhaid oedd dibynnu ar gyhoeddiadau Llywodraethau, erthyglau a gwefannau am destun mwy diweddar. Gyda nifer o ddatblygiadau allweddol wedi digwydd yn y maes cynllunio iaith yn y ddwy wlad dros y cyfnod yma, gan gynnwys deddfwriaethau a strategaethau iaith newydd, byddai cael clywed sylwadau a beirniadaeth arbenigwyr ieithyddol wedi bod yn fuddiol. Braf byddai gweld mwy o lyfryddiaeth cyfoes yn cael ei gyhoeddi ar y maes eang a chynhyrfus hwn. 
Diddordeb personol wnaeth arwain at benderfynu trafod y maes dysgu iaith i oedolion, gyda brwdfrydedd am y maes wedi ei ddatblygu wedi profiadau aelod o’r teulu yn dysgu’r iaith Gymraeg fel oedolyn a chyfnodau yn gweithio gyda dysgwyr mewn amryw swyddi. Diddorol iawn oedd cael datblygu gwybodaeth ar sefyllfa’r maes yng Nghymru drwy waith ac arbenigedd nifer o arbenigwyr iaith a chael dysgu o’r newydd am yr hyn sy’n digwydd o fewn y maes yn Iwerddon. Mae’r diddordeb yn sicr wedi cynyddu ymhellach. 
Braf oedd cael trafod ymdrechion cymunedau ieithyddol y Gymraeg a’r Wyddeleg i adfywio’u hieithoedd a chydnabod rôl blaenllaw y maes dysgu iaith i oedolion yn hynny. Wrth edrych i’r dyfodol, rhaid parhau i ddatblygu’r ddarpariaeth, gan ystyried yn ofalus cymhelliad pobl i ddysgu, trawstoriad y gymuned a chyfleoedd i gyrraedd cynulleidfaoedd newydd.  

